ΚΑΝΟΝΙΣΜΟΣ (ΕΟΚ) αριθ. 1658/93 ΤΟΥ ΣΥΜΒΟΥΛΙΟΥ της 24ης Ιουνίου 1993 για την καθιέρωση ειδικού μέτρου για τους παραγωγούς κεφαλοπόδων που είναι εγκατεστημένοι στις Καναρίους Νήσους

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, στον κανονισμό του Συμβουλίου (ΕΟΚ) αριθ. 1911/91 της 26ης Ιουνίου 1991 για την εφαρμογή των διατάξεων του κοινοτικού δικαίου στις Καναρίους Νήσους (4), προβλέπεται ότι η κοινή αλιευτική πολιτική εφαρμόζεται στις Καναρίους Νήσους και ότι αυτή η εφαρμογή θα συνοδευθεί από την εφαρμογή ειδικών μέτρων προκειμένου να ληφθούν υπόψη, ενδεχομένως, οι ιδιομορφίες της παραγωγής στις Καναρίους Νήσους-

ότι, με την απόφαση 91/314/ΕΟΚ του Συμβουλίου της 26ης Ιουνίου 1991 για τη θέσπιση ενός προγράμματος ειδικών μέτρων λόγω του απομακρυσμένου και νησιωτικού χαρακτήρα των Καναρίων Νήσων (POSEICAN) (5), καθορίζονται οι γενικές γραμμές των μέτρων που πρέπει να τεθούν σε εφαρμογή προκειμένου να ληφθούν υπόψη οι ιδιομορφίες και οι δυσχέρειες του αρχιπελάγους-

ότι θα πρέπει να προβλεφθεί ειδικό μέτρο για τη διατήρηση της ανταγωνιστικότητας και τη βελτίωση του συστήματος της παραγωγής της αλιείας κεφαλοπόδων στις Καναρίους Νήσους-

ότι θα πρέπει να καθιερωθεί ενίσχυση στους παραγωγούς κεφαλοπόδων που είναι εγκατεστημένοι στις Καναρίους Νήσους- ότι το μέτρο αυτό πρέπει να περιορισθεί σε ορισμένες ποσότητες και ποσά- ότι, λόγω της αβεβαιότητας που υφίσταται σχετικά με τους όρους ανταγωνισμού που αφορούν τους παραγωγούς αυτούς, είναι σκόπιμο, παράλληλα προς τον περιορισμό της διάρκειας ισχύος του ειδικού μέτρου να προβλεφθεί η δυνατότητα μείωσης της διάρκειας και του ύψους της ενίσχυσης αυτής-

ότι οι λεπτομέρειες εφαρμογής του παρόντος κανονισμού πρέπει να εφαρμοσθούν σύμφωνα με την διαδικασία που προβλέπεται στο άρθρο 32 του κανονισμού (ΕΟΚ) αριθ. 3759/92 του Συμβουλίου της 17ης Δεκεμβρίου 1992 περί κοινής οργανώσεως αγοράς στον τομέα των αλιευόμενων προϊόντων και των προϊόντων υδατοκαλλιέργειας (6),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Καθιερώνεται για μια μεταβατική περίοδο, ετήσια ενίσχυση υπέρ των παραγωγών κεφαλοπόδων που είναι εγκατεστημένοι στις Καναρίους Νήσους.

2. Η αναφερόμενη στην παράγραφο 1 ενίσχυση ορίζεται σε 108 Ecu/τόνο για μέγιστη ποσότητα 30 000 τόνων ετησίως και δεν μπορεί να υπερβαίνει ποσό ισοδύναμο προς το 2,5 % της ετήσιας αξίας της παραγωγής.

3. Η μεταβατική περίοδος που λαμβάνεται υπόψη για τη χορήγηση της προβλεπόμενης στην παράγραφο 1 ενίσχυσης αρχίζει την 1η Ιανουαρίου 1993 και λήγει στις 31 Δεκεμβρίου 1995.

Η διάρκεια και το ύψος της ενίσχυσης αυτής μπορούν να μειωθούν με τη διαδικασία του άρθρου 2, εάν τροποποιηθούν τα στοιχεία στα οποία βασίζεται η χορήγηση της αναφερόμενης στην παράγραφο 1 ενίσχυσης.

Άρθρο 2

Οι λεπτομέρειες εφαρμογής του άρθρου 1 καθορίζονται σύμφωνα με τη διαδικασία του άρθρου 32 του κανονισμού (ΕΟΚ) αριθ. 3759/92.

Άρθρο 3

Το ειδικό μέτρο που προβλέπεται με τον παρόντα κανονισμό θεωρείται ως παρέμβαση αποσκοπούσα σε εξομάλυνση των γεωργικών αγορών κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 19970 σχετικά με τη χρηματοδότηση της κοινής γεωργικής πολιτικής (7). Το εν λόγω μέτρο χρηματοδοτείται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 24 Ιουνίου 1993.

Για το Συμβούλιο

Ο Πρόεδρος

B. WESTH

(1) ΕΕ αριθ. C 17 της 22. 1. 1993, σ. 11.

(2) ΕΕ αριθ. L 150 της 31. 5. 1993.

(3) ΕΕ αριθ. C 129 της 10. 5. 1993, σ. 9.

(4) ΕΕ αριθ. L 171 της 29. 6. 1991, σ. 1.

(5) ΕΕ αριθ. L 171 της 29. 6. 1991, σ. 5.

(6) ΕΕ αριθ. L 388 της 31. 1. 1992, σ. 1.

(7) ΕΕ αριθ. L 94 της 28. 4. 1970, σ. 13. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1).